РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

6. новембар 2012. године

Б е о г р а д

ПРЕДСЕДНИКУ НАРОДНЕ СКУПШТИНЕ

На основу члана 22. Закона о Народној банци Србије („Службени гласник РС“, бр. 72/03, 55/04, 85/05 – др.закон, 44/10 и 76/12), члана 14. став 5. Закона о изменама и допунама Закона о Народној банци Србије („Службени гласник РС“, бр. 106/12) и чл. 55. и 203. Пословника Народне скупштине („Службени гласник РС“, бр. 20/12 - Пречишћен текст), Одбор за финансије, републички буџет и контролу трошења јавних средстава, на седници одржаној 6. новембра 2012. године утврдио је Предлог одлуке о избору Савета гувернера Народне банке Србије.

Одбор подноси Народној скупштини Предлог одлуке о избору Савета гувернера Народне банке Србије са предлогом да се у складу са чланом 168. став 3. Пословника Народне скупштине уврсти у дневни ред текуће Друге седнице Другог редовног заседања Народне скупштине.

Одбор уз овај предлог одлуке доставља Народној скупштини биографије и изјаве кандидата о прихватању кандидатуре.

За представника предлагача на седници Народне скупштине одређен је Верољуб Арсић, члан Одбора.

ПРЕДСЕДНИК ОДБОРА

 Весна Ковач

ПРЕДЛОГ

 На основу члана 22. Закона о Народној банци Србије (“Службени гласник РС”, бр. 72/03, 55/04, 85/05 – др. закон, 44/10 и 76/12), члана 14. став 5. Закона о изменама и допунама Закона о Народној банци Србије („Службени гласник РС“, број 106/12) и члана 8. став 1. Закона о Народној скупштини (“Службени гласник РС”, број 9/10),

 Народна скупштина Републике Србије, на другој седници Другог редовног заседања у 2012. години, одржаној \_\_\_\_\_\_ 2012. године, донела је

О Д Л У К У

О ИЗБОРУ САВЕТА ГУВЕРНЕРА НАРОДНЕ БАНКЕ СРБИЈЕ

I

За председника Савета гувернера Народне банке Србије бира се др Небојша Савић, на период од пет година

II

За чланове Савета гувернера Народне банке Србије бирају се:

1. Стојан Стаменковић, на период од четири године,

2. др Миладин Ковачевић, на период од три године,

3. мр Никола Мартиновић, на период од две године,

4. мр Иван Николић, на период од једне године.

III

Ову одлуку објавити у “Службеном гласнику Републике Србије”.

РС Број\_\_\_

У Београду, \_\_\_\_\_ новембра 2012. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 мр Небојша Стефановић

О б р а з л о ж е њ е

Према члану 22. став 1. Закона о Народној банци Србије („Службени гласник РС“, бр. 72/03, 55/04, 85/05, 44/10, 76/12 и 106/12) предвиђено је да председника и чланове Савета гувернера Народне банке Србије бира Народна скупштина, на предлог Одбора Народне скупштине за послове финансија.

У члану 13. Закона о изменама и допунама Закона о Народној банци Србије предвиђено је да се председник и чланови Савета гувернера Народне банке Србије бирају у року од 30 дана од дана ступања на снагу овог закона.

Такође, у члану 14. став 5. Закона о изменама и допунама Закона о Народној банци Србије предвиђено је да се код првог избора чланова Савета гувернера Народне банке Србије, председник Савета бира на период од пет година, а остали чланови Савета на четити, три, две и једну годину.

Одбор за финансије, републички буџет и контролу трошења јавних средстава упутио је позив посланичким групама да предложе Одбору у писменој форми кандидате за председника и четири члана Савета Народне банке Србије, који се бирају на пет, четири, три, две и једну годину.

На избор, неспојивост функција и сукоб интереса чланова Савета сходно се примењују одредбе члана 19. став 3. и члана 20. Закона. Поред услова из члана 19. став 3. Закона, најмање један члан Савета мора имати најмање десет година искуства на пословима рачуноводства или ревизије.

За члана Савета гувернера Народне банке Србије може бити биран држављанин Републике Србије који испуњава опште услове за заснивање радног односа, има високо образовање на студијама другог степена и најмање десет година радног искуства у областима економије, финансија или банкарства.

Сходно члану 20. став 1. Закона о Народне банке Србије, члан Савета гувернера Народне банке Србије:

* не може бити посланик у Народној скупштини, члан Владе или органа или тела које је образовала Народна скупштина или Влада, или функционер политичке организације односно не може обављати функцију органа или члана органа аутономне покрајине или јединице локалне самоуправе или синдикалне организације, нити може обављати било коју другу јавну функцију или јавни посао;
* не може бити члан управног, извршног или надзорног одбора или другог органа банке, друштва за осигурање, даваоца лизинга, друштва за управљање добровољним пезијским фондом, предузећа за ревизију или другог лица над чијим пословима Народна банка врши контролу, односно надзор или с којим сарађује у обављању својих функција;
* не може имати акције, уделе или дужничке хартије од вредности у банке, друштва за осигурање, даваоца лизинга, друштва за управљање добровољним пензијским фондом, предузећа за ревизију или другог правног лица над чијим пословањем Народна банка Србије врши контролу, односно надзор или с којим сарађује у обављању својих функција;
* не може имати акције, уделе или дужничке хартије од вредности у правним лицима која имају учешће у банци, друштву за осигурање, даваоцу лизинга, друштву за управљање добровољним пензијским фондод, предузећу за ревизију или другом правном лицу над чијим пословањем НБС врши контролу, опдосно надзор или с којим сарађује у обављању својих функција.

Писане предлоге за лица која испуњавају услове, са биографијом и изјавом кандидата да прихвата кандидатуру за председника или члана Савета гувернера Народне банке Србије, Одбор за финансије, републички буџет и контролу трошења јавних средстава je размотрио на седници 6. новембра 2012. године и утврдио већином гласова Предлог одлуке о избору Савета гувернера Народне банке Србије:, тако што је за председника Савета гувернера Народне банке Србије предложен др Небојша Савић, на период од пет година, а за чланове Савета гувернера Народне банке Србије предложени су: Стојан Стаменковић, на период од четири године, др Миладин Ковачевић, на период од три године, мр Никола Мартиновић, на период од две године и мр Иван Николић, на период од једне године.

Одбор је упутио Народној скупштини предлог да се одлука о избору Савета гувернера Народне банке Србије донесе по хитном поступку, у складу са чланом 168. став 3. Пословника Народне скупштине, и уврсти у дневни ред текуће Друге седнице Другог редовног заседања Народне скупштине, како би се што пре обезбедили услови за несметан рад државног органа.